Gigantul de streaming Netflix investește aproximativ 11,6 milioane de euro pentru a atrage VIP-uri în emisiune.
Primul ales este fostul campion Boris Becker, care va parafa un contract în valoare de 585.000 de euro, prima lui mega-afacere de la anunțul că procedura de faliment s-a încheiat și că nu mai are datorii.
Becker are un palmares impresionant, cu 49 de trofee, dintre care șase de Grand Slam: două Australian Open, trei Wimbledon, un US Open. La reușitele neamțului a contribuit și Ion Țiriac, în calitate de manager și antrenor.
Fostul sportiv și-a declarat falimentul personal pe 21 iunie 2017, din cauza unui împrumut de 3 milioane de lire sterline făcut la banca privată Arbuthnot Latham şi nereturnat, pentru o proprietate din Mallorca, Spania. A stat opt luni și jumătate în închisoare. Boris Becker a fost eliberat pe 15 decembrie 2022 și deportat în Germania.
Mel B. și Una Healy, printre participante
Filmările la noua emisiune vor începe în această lună. Show-ul este programat să fie difuzat pe Netflix în 2025. Spectacolul din junglă va fi moderat de britanica Holly Willoughby.
Pe lângă Boris Becker, potrivit presei britanice, vor mai participa la concurs fostul jucător de rugby Danny Cipriani (36 de ani), Spice Mel B (48 de ani, Spice Girls), cântăreața Una Healy (42 de ani) și Lottie Moss (26), sora vitregă a supermodelului Kate Moss. Presa britanică vorbește despre „cea mai scumpă distribuție dintr-un reality show”.
Toți trebuie să se ascundă în jungla costaricană de fostul soldat SAS și expert în tehnici de supraviețuire Bear Grylls (49 de ani).